
Tisztelt Képviselő-testület!
A Magyar Közlöny 100. számában kihirdetésre került a pedagógusok új életpályájáról szóló 2023. évi LII. törvény (Púétv.), valamint a Magyar Közlöny 123. számában a pedagógusok új életpályájáról szóló 2023. évi LII. törvény végrehajtásáról rendelkező 401/2023. (VIII. 30.) Korm. rendelet (Vhr.).
A Púétv. 1. § (1) és a Vhr. 24. § (1) bekezdése értelmében a nevelési-oktatási intézményekben a pedagógusok és a nevelő-oktató munkát közvetlenül segítő munkatársak „közalkalmazotti jogviszonya” a Púétv. és Vhr. hatályba lépésével, azaz 2024. január 1. napjával „köznevelési foglalkoztatotti jogviszonnyá” alakul át.

A nevelési-oktatási intézményekben foglalkoztatottak jogviszonyának módosulása a Sülysápi Csicsergő Óvoda alapító okiratának 5.1., 5.2. pontjainak módosítását, és annak a törzskönyvi nyilvántartásban történő átvezetését is igényli. 

Egyúttal – a szintén a fenti jogszabályok alapján, illetve a nemzeti köznevelésről szóló 2011. évi CXC. törvény (Nktv.) módosítása következtében bekövetkezett változások – miatt szükségessé vált az óvoda Pedagógiai programjának módosítása is, a következő pontokon:
· Intézmény adataiban: házszámváltozás miatt a feladatellátási helyek/tagóvodák (Vasút utca 90. és Balassi Bálint utca 20.) címei javításra kerültek.
· A pedagógiai programot meghatározó alapdokumentumok listája frissítésre került.
· Hátrányos és halmozottan hátrányos helyzetű gyermekek nevelésével kapcsolatos vezetői feladatok kiegészítésre került az azt segítő dokumentumokra való utalással. 
· Függelékek kerültek a dokumentumhoz csatolásra.

Mint látható a dokumentumokban általában véve a fenntartóra többletkötelezettséget nem rovó módosítások történtek, azonban a jogszabályi környezet a jóváhagyási rend tekintetében is változott. 

A közelmúltig a köznevelési intézményeknek a pedagógiai (nevelési) programjuk módosítása során csak azon változások hatályba léptetéséhez kellett a fenntartó egyetértését kérnie, amelyekből a fenntartóra többletkötelezettség hárult.
E tekintetben a jogalkotó most visszatért a korábbi jóváhagyási rendhez, és az Nktv. 26. § (1) bekezdésében úgy rendelkezett, hogy a pedagógiai programot az igazgató a nevelőtestület bevonásával készíti el és a fenntartó hagyja jóvá. A pedagógiai programot nyilvánosságra kell hozni.

Kérem szíves döntésüket a Sülysápi Csicsergő Óvoda alapító okiratának és pedagógiai programjának módosításához szükséges döntések meghozatalára.
…/2023. (XI. 23.) ÖKT határozati javaslat

Sülysáp Város Önkormányzatának Képviselő-testülete a nemzeti köznevelésről szóló 2011. évi CXC. törvény (Nktv.) 2. § (4) bekezdésével és az államháztartásról szóló 2011. évi CXCV. törvény 8. § (1) bek. b) és 9. § a) pontjával keletkeztetett alapítói és fenntartói jogkörében eljárva 

1./ a Sülysápi Csicsergő Óvoda (székhelye: 2241 Sülysáp, Vasút utca 90., PIR: 652391) egységes szerkezetbe foglalt alapító okiratát a 2023/ÓVODA/1. számú módosító okirattal módosítja, és a módosításokkal egységes szerkezetbe foglalt 2023/ÓVODA/2. számú alapító okiratot adja ki; felkéri a jegyzőt, hogy intézkedjen a változások törzskönyvi nyilvántartáson történő átvezetése iránt.
2./ az Nktv. 25. § (4) bekezdése alapján a Sülysápi Csicsergő Óvoda módosított Pedagógiai programját jóváhagyja.

